คลังโยนสภาแก้พรบ.หวย
ทนุศักดิ์ยันไม่เกี่ยวกรรมาธิการเสนอเอง.สำนักงานสลากฯเสนอเพิ่มเงินรางวัล
4 เม.ย. 2556

ทนุศักดิ์ยันไม่เกี่ยวกรรมาธิการเสนอเอง.สำนักงานสลากฯเสนอเพิ่มเงินรางวัล
คลังปัดเป็นโต้โผเสนอร่างแก้ พ.ร.บ. สลากฯ เข้าสภา 
นายทนุศักดิ์ เล็กอุทัย รมช.คลัง ในฐานะที่กำกับดูแลสำนักงานสลากกินแบ่งรัฐบาล เปิดเผยว่า การเสนอร่างแก้ไขปรับปรุงพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 ที่คาดว่าจะเสนอให้สภาผู้แทนราษฎรพิจารณาได้ในเดือนนี้ เป็นเรื่องข้อเสนอของทางคณะกรรมาธิการ การเงิน การคลัง การธนาคาร และสถาบันการเงิน 
“กระทรวงการคลังและสำนักงานสลากฯ ไม่เกี่ยวข้อง เพราะทางกรรมาธิการ การเงิน การคลัง มีการตั้งคณะทำงานขึ้นมาเพื่อศึกษาเรื่องนี้โดยเฉพาะ” นายทนุศักดิ์ กล่าว 
ด้าน พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ ได้ร่วมกับคณะทำงานในคณะกรรมาธิการ การเงิน การคลังฯ ซึ่งในร่างดังกล่าวได้เปิดช่องให้สำนักงานสลากฯ สามารถเพิ่มประเภทการออกสลากแบบอื่นได้ เช่น ลอตโต้ หวยขูด รวมทั้งมีการเสนอแก้เรื่องการจ่ายเงินรางวัลและการนำส่งรายได้เข้ารัฐ จากเดิมกำหนดให้ 60% เป็นเงินรางวัล 28% เป็นเงินนำส่งเข้ารัฐ และ 12% เป็นค่าใช้จ่าย ปรับใหม่เป็น 70% เป็นเงินรางวัล 
สำหรับสาเหตุที่เสนอให้เพิ่มเงินรางวัล เพราะเกรงว่าผลตอบแทนรางวัลใหญ่อาจไม่จูงใจผู้ซื้อ ซึ่งจะทำให้ไม่สามารถดึงเงินจากหวยใต้ดินขึ้นมาบนดินได้ และได้ลดเงินนำส่งเข้ารัฐเหลือ 10% และเพิ่มค่าใช้จ่ายของสำนักงานสลากฯ เป็น 20% ให้สอดคล้องกับต้นทุนที่เพิ่มสูงขึ้นจากหลายกรณี ได้แก่ ค่าลดส่วนให้ผู้ค้าลอตโต้ที่คาดว่าจะได้ 89% กรณีหวยขูดจะได้ 10-12% และต้องจ่ายค่าธรรมเนียมให้บริษัท ล็อกซเล่ย์ จีเทค เทคโนโลยี รวมถึงการเตรียมย้ายสำนักงานแห่งใหม่ไปที่สนามบินน้ำ จะทำให้มีรายจ่ายเพิ่มขึ้นทั้งค่ากำลังคนและสถานที่เฉลี่ยประมาณ 10%
“รางวัลที่กันไว้ 70% ยังถือว่าต่ำกว่าสมัยที่ออกเลขท้าย 3 และ 2 ตัว หรือหวยบนดิน ที่มีการกันเงินรางวัลไว้สูงถึง 80% ซึ่งการจ่ายรางวัลที่ 70% ยังทำให้สำนักงานสลากฯ สามารถจ่ายรางวัลแบบคงที่แบบหวยบนดินได้” พล.ต.ต.อรรถกฤษณ์ กล่าว 
สำหรับเงินส่วนที่เหลือจะมีการตั้งเป็นกองทุนเพื่อสาธารณประโยชน์ มีการตั้งกรรมการเพื่อพิจารณาเรื่องการจัดสรรเงินไปใช้เพื่อสังคมในด้านต่างๆ ต่อไป